Wakenya wengi hutumia kuni zinazowasababishia pumu - Ripoti

NAIROBI 
Wakenya wengi hutumia kuni zinazowasababishia pumu- Ripoti 
Wakenya wengi bado wanatumia kuni na bidhaa zake katika mapishi yao ya kila siku, ripoti moja imedhihirisha. Kulingana na ripoti ya Sensa ya 2019 iliyoandaliwa na Shirika la 
Takwimu Nchini (KNBS), kati ya watu 47.6 milioni, asilimia 55.1 wanatumia kuni kupika vyakula. 
Asilimia 23.9 nao wanatumia Gesi za kupika (LPG)," ikasema ripoti. 
Ripoti hii ya Sensa inawiana na ile ya Sekta ya Upishi Nchini ambayo ilisema kuwa asilimia 58 ya familia nchini bado zinatumia kuni katika upishi na moshi wake umechangia katika idadi kubwa ya watu wenye magonjwa ya kupumua. 
Watu wengi wanatumia kuni na imeripotiwa kuchangia katika idadi kubwa za watu wanaougua magonjwa ya kupumua," ikasema ripoti hiyo ya sekta ya upishi. 
Upande wa mwangaza, zaidi ya asilimia 50.4 ya watu walisema kuwa huwa wanapata mwangaza kutoka kwa stima. Asilimia ya watu wanaotumia kawi ya jua nchini bado iko chini hata baada ya Kenya kutajwa kama nchi ya pili barani Afrika kutumia bidhaa za kawi hii.